РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/284-19

7. новембар 2019. године

Б е о г р а д

ЗАПИСНИК

92. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 7. НОВЕМБРА 2019. ГОДИНЕ

Седница је почела у 13,15 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мирчић, Милорад Мијатовић, Момо Чолаковић, Војислав Вујић и Золтан Пек.

Седници су присуствовали заменици чланова: Тања Дамњановић Томашевић (заменик Верољуба Арсића) и Ђорђе Милићевић (заменик Душана Бајатовића).

Седници нису присуствовали чланови Одбора: Миљан Дамјановић, Александар Стевановић, Горан Ћирић и Милан Лапчевић, нити њихови заменици.

На предлог председника, Одбор је већином гласова ( са дванаест гласова “за” и једним чланом одбора који није искористио право гласа) утврдио следећи:

Д н е в н и р е д :

1. Разговор са кандидатима за избор члана Савета гувернера Народне банке Србије;

2. Утврђивање Предлога одлуке о избору члана Савета гувернера Народне банке Србије.

**ПРВА ТАЧКА:** **Разговор са кандидатима за избор члана Савета гувернера Народне банке Србије;**

Председник Одбора је подсетила чланове Одбора да је чланом 22. ст. 1. и 2. Закона о Народној банци Србије предвиђено да Савет гувернера Народне банке Србије чини пет чланова које бира Народна скупштина на предлог одбора Народне скупштине надлежног за послове финансија и да се чланови Савета бирају на пет година, с правом поновног избора.

Народна скупштина Републике Србије је на Деветој седници Другог редовног заседања, одржаној 8. децембра 2014. године, донела Одлуку о избору члана Савета гувернера Народне банке Србије, којом је мр Никола Мартиновић реизабран за члана Савета гувернера, на период од пет година.

 С обзиром на то да члану Савета гувернера мр Николи Мартиновићу други мандат истиче 8. децембра 2019. године, а да је чланом 26. став 2. Закона о Народној банци Србије прописано да се нови функционер бира најкасније до истека мандата функционера коме истиче мандат, а најраније 120 дана пре дана истека мандата, Одбор за финансије, републички буџет и контролу трошења јавних средстава, на 89. седници Одбора одржаној 22. октобра 2019. године, покренуо је поступак за избор новог члана Савета гувернера Народне банке Србије. Одбор је упутио допис посланичким групама у Народној скупштини да, у року од 15 дана, доставе своје предлоге кандидата за члана Савета гувернера Народне банке Србије.

Предлог кандидата за члана Савета, у утврђеном року, доставиле су Посланичка група Социјалистичка партија Србије која је као кандидата предложила др Рајка Перића и Српска напредна странка која је као кандидата предложила мр Николу Мартиновића, досадашњег члана Савета.

У складу са чланом 203. став 3. Пословника Народне скупштине, Одбор је на овој седници организовао разговор са кандидатима за члана Савета гувернера Народне банке Србије.

Одбор је, најпре, обавио разговор са кандидатом др Рајком Перићем који је у кратким цртама образложио своју пословну биографију.

 Питања кандидату поставили су Милорад Мирчић, Ђорђе Милићевић и Александра Томић.

Милорад Мирчић је поставио питање које се односило на то шта је лични мотив кандидата да буде члан Савета гувернера Народне банке Србије, као и питање да ли је кандидат члан Социјалистиче партије Србије.

Ђорђе Милићевић је поставио питање да ли су све банке у којима је кандидат радио пословале успешно.

Александра Томић је питала да ли је кандидат пратио рад Народне банке Србије у њеним другим доменима и надлежностима а не само кроз банкарски систем.

 Др Рајко Перић је као лични мотив навео чињеницу да је осамнаест година рада провео у банкарском систему и да би круна те банкарске пословне каријере било место члана Савета гувернера Народне банке Србије. Свој допринос у успешном пословању банака у којима је радио, види у спровођењу по њему најуспешније приватизације у банкарском систему Србије а то је приватизација “Новосадске банке”, затим у трансформацији “Косовско-метохијске банке” у “Дунав банку”. Такође, учествововао је и у остваривању тржишне позиције ”Поштанске штедионице” која је из позиције стабилне финансијске институције штедионице постала комерцијална банка општег типа. Рајко Перић је одговорио да , због природе посла којим се бави, мора да прати рад Народне банке Србије у свим њеним доменима и надлежностима. Члан је Социјалистичке партије Србије али је образложио да је, пре потписивања кандидатуре, потписао изјаву да ће ако буде изабран за члана Савета гувернера све његове партијске односно политичке функције бити замрзнуте до обављања те функције, а што је у складу са законским прописима.

 Др Никола Мартиновић је у кратким цртама образложио своју пословну биографију.

Питања кандидату поставили су Милорад Мирчић, Ђорђе Милићевић и Горан Ковачевић.

Милорад Мирчић је поставио питање које се односило на то шта је лични мотив кандидата да буде члан Савета гувернера Народне банке Србије, као и питање да ли је кандидат члан Српске напредне странке.

Ђорђе Милићевић је поставио питање кандидату да ли има искуства у банкарском систему, у којим банкама је радио и како су те банке пословале.

Горан Ковачевић је питао кандидата које је његово мишљење о перспективама и изазовима монетарне политике Србије у наредних пет година.

Др Никола Мартиновић је као лични мотив навео чињеницу да Савет гувернера, Извршни одбор и гувернер Народне банке Србије свој посао раде конкретно, врло темељно, да тај рад даје резултате и да он жели у томе да учествује и даје свој допринос. Као искуство рада у банкарском систему, Никола Мартиновић је навео да је десет година био члан управних одбора “Новосадске банке”, “Континентал банке“ и “Панонске банке”. Што се тиче монетарне политике Србије у наредних пет година, изнео је мишљење да је на то питање јако тешко одговорити, да је довођење инвестиција у Србију јако важно и да на томе треба радити, да без здраве економије нема ни здраве монетарне политике. Није члан ниједне политичке странке.

**ДРУГА ТАЧКА:** **Утврђивање Предлога одлуке о избору члана савета гувернера Народне банке Србије.**

Након обављеног разговора са кандидатима за члана Савета гувернера Народне банке Србије, Одбор је гласао о предложеним кандидатима.

За кандидата др Рајка Перића, два члана Одбора су гласала “за”, док једанаест чланова Одбора није искористило право гласа.

За кандидата др Николу Мартиновића, десет чланова Одбора је гласало “за”, док три члана Одбора нису искористила право гласа.

На основу резултата гласања, Одбор је утврдио Предлог Одлуке о избору др Николе Мартиновића за члана Савета гувернера Народне банке Србије.

 Одбор је, већином гласова (једанаест „за“, два члана одбора нису искористила право гласа) одлучио да Народној скупштини предложи да Предлог одлуке о избору члана Савета гувернера Народне банке Србије донесе по хитном поступку, у складу са чланом 167. Пословника Народне скупштине, како би се што пре обезбедили услови за континуитет у раду Савета гувернера у пуном саставу.

 Одбор је једногласно одлучио да представник предлагача одлуке буде Верољуб Арсић, члан Одбора.

Седница је завршена у 13,40 часова.

 Седница је тонски снимана.

СЕКРЕТАР ОДБОРА ПРЕДСЕДНИК

 Тијана Игњатовић др Александра Томић